送雷從龍見宣守
作者：釋德洪
朝代：宋

paragraphs: 子蒼布衣昨日脱，今日便校秘閣書。
勿驚韓雷相隱顯，今來古孫名姓俱。
君看守道已華國，先生徂徠猶把鉏。
嗟君六喪寄空館，富人滿前那可揀。
壞衣懸鶉無一錢，想像郭公四十萬。
青雲故人氣如春，解令寒谷生和珍。
江浦買舟春水生，片帆何日到宣城。
府中若見空青老，從渠爲覓詩遺藁。